《陪通守李丈出郊》
宋代·喻良能

出郭旌旗及晓晴，朔风凛凛水泠泠。
堵墙野老瞻泥轼，冠剑长泠拂屏星。
破腊梅花强半白，先春草色未多青。
经行肯为游观美，王事驰驱不敢宁。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。